**Reglament del Canal de Denúncies de la FADO**

1. **INTRODUCCIÓ**

Mitjançant aquest Reglament, la Fundació Assistencial d’Osona (en endavant, FADO), persegueix la finalitat d’aconseguir que la responsabilitat, l’eficiència i el rigor en la utilització dels recursos sigui, cada cop més, una cultura integrada en tots els procediments i en tots els qui hi participin per assolir l’excel·lència. En aquest sentit, es requereix que els i les professionals i el personal col·laborador que actuï en nom i/o per compte de la FADO, ho facin seguint i respectant en tot moment la legislació vigent i la normativa interna que siguin aplicables.

Així mateix, es requereix que, en cas de detectar algun comportament contrari a tot això, es faci ús del Canal de Denúncies. D’altra banda, també resulta de gran importància la cooperació de tercers a l’hora de detectar possibles conductes irregulars, i per aquest motiu també es posa a la seva disposició el Canal de Denúncies.

L’objectiu del Reglament del Canal de Denúncies (en endavant el “Reglament”) és servir d’instrument per tal que es puguin portar a terme denúncies, enteses com a comunicacions de possibles irregularitats o incompliments que puguin constituir una vulneració de la normativa, tant externa, com interna, pròpia de la FADO.

El present Reglament també regula les actuacions i passos a seguir per l’Assessoria jurídica, com a responsable de la gestió del Canal de Denúncies en la tramitació de les denúncies rebudes, així com els drets i deures de les persones que l’utilitzin.

La FADO ha respectat escrupolosament totes les exigències jurídiques, especialment en matèria de privacitat i protecció de dades. Així mateix, s’han tingut en compte les directrius europees, en especial la Directiva 2019/1937 relativa a la protecció de les persones que informin sobre infraccions del Dret de la Unió i la Llei 2/2023, de 20 de febrer, reguladora de la protecció de les persones que informen sobre infraccions normatives i de la lluita contra la corrupció. A més, la FADO dona compliment als requeriments legals referents a la igualtat efectiva de dones i homes, en el sentit que estableix la obligació d’arbitrar procediments específics per prevenir l’assetjament sexual i l’assetjament per raó de sexe i per canalitzar les denúncies o reclamacions que es puguin formular en aquest sentit.

**2. ÀMBIT SUBJECTIU DEL CANAL DE DENÚNCIES**

El Canal de Denúncies és una eina que té per finalitat la comunicació de qualsevol irregularitat que estigui inclosa dins el seu àmbit objectiu, de les que tinguin coneixement el personal de la FADO, així com tercers (personal vinculat mitjançant un acord, personal adscrit, proveïdors, personal d’empreses contractistes, entre d’altres). Pot ser objecte de denúncia qualsevol professional de la FADO, així com tercers, que cometi alguna irregularitat o incorri en alguna conducta de les previstes en l’àmbit objectiu que es detalla en el següent apartat.

**3. ÀMBIT OBJECTIU DEL CANAL DE DENÚNCIES**

L’àmbit objectiu d’aplicació del Canal de Denúncies abasta les següents conductes:

* Conductes tipificades al Codi Penal i delictes previstos en altres lleis especials.
* Incompliment de qualsevol norma vigent en matèria de prevenció i lluita contra el frau i la corrupció, tant en l’àmbit administratiu, com en l’àmbit penal, així com l’incompliment de qualsevol mesura prevista al Codi de Bon Govern, al Codi de Compliment i al Programa de Compliment Normatiu de la FADO.
* Incompliment de la legislació vigent relacionada amb l’assetjament moral (mobbing), l’assetjament sexual i per raó de sexe i la discriminació per raó de gènere.
* Incompliment de la normativa de protecció de dades.
* Conductes contràries als principis i normes de conducta establertes a la normativa interna de la FADO, com per exemple, el Codi ètic.

No obstant, el Canal de Denúncies en cap cas té com a objecte la tramitació de qüestions purament laborals o circumscrites a la jurisdicció social que ja tenen atribuït el seu procediment propi.

**4. MECANISME PER A LA PRESENTACIÓ DE DENÚNCIES: COM POT PRESENTAR-SE UNA DENÚNCIA I QUI LES GESTIONA**

Les denúncies es podran presentar, preferentment, a través dels següents mitjans:

* Formulari habilitat a l’efecte
* per telèfon: 936939268

L’assessoria jurídica és el departament encarregat de rebre i gestionar les denúncies. Així mateix, s'han de tramitar d'acord amb aquest Reglament els fets dels quals l’assessoria jurídica tingui coneixement per qualsevol altra via.

**5. REQUISITS PER A L’ADMISSIÓ A TRÀMIT D’UNA DENÚNCIA I CAUSES D’INADMISSIÓ**

Una denúncia serà admesa sempre que compleixi els requisits següents:

* Presentació de la denúncia per les persones incloses en l’apartat 2.
* Que la persona denunciada sigui personal inclòs en l’apartat 2.
* Que els fets denunciats es trobin inclosos entre els referits en l’apartat 3.

Així mateix, podran ser causes d’inadmissió de denúncies les següents:

▪ Denúncies que siguin realitzades per persones o col·lectius diferents als previstos com a usuaris del Canal de Denúncies.

▪ Denúncies presentades per persona interposada (ex.: presentar una denúncia en nom d’algú). ▪ Denúncies sobre fets no denunciables per no suposar cap il·lícit o incompliment ètic (ex: no sentir-se valorat/da a la feina).

▪ Denúncies relatives a conductes de tercers que no siguin els Usuaris indicats a l’apartat 2.

▪ Denúncies que mostrin mala fe de forma manifesta.

D’acord amb el que estableix l’article 456 i següents del Codi Penal, l’acusació i la denúncia falsa i la simulació de delictes, tenen la consideració de delicte.

▪ Denúncies que evidenciïn un abús de dret. D’acord amb el que estableix l’article 7 del Codi Civil, es considera abús de dret tot acte que per la intenció del seu autor, el seu objecte o les seves circumstàncies sobrepassi manifestament els seus límits normals.

▪ Denúncies no fonamentades en evidències (ex: no aportar evidències objectives, contrastables i concretes).

 ▪ Denúncies relatives a fets que ja es trobin en seu judicial.

▪ Denúncies les quals ja hagin estat tramitades o s’estiguin tramitant d’acord amb els procediments continguts en el protocols aprovats per la FADO, sempre que no s’aportin noves evidències i calguin iniciar nou expedient

Quan s’utilitzi el canal per enviar denúncies relatives a assetjament moral (mobbing), assetjament sexual i per raó de sexe, i discriminació per raó de gènere, l’assessoria jurídica remetrà la denúncia al servei de la FADO competent per tramitar-la, conforme al procediment habilitat a l’efecte.

Quan s’utilitzi el canal per a presentar reclamacions contra l’activitat assistencial de la FADO, el procediment es tramitarà d’acord amb la normativa civil i penal relativa a aquest tipus de reclamacions.

Quan s’utilitzi el canal per a presentar reclamacions i suggeriments, l’assessoria jurídica remetrà

la denúncia al servei de la FADO competent per tramitar-la.

**6. PROTECCIÓ DEL DENUNCIANT I DENUNCIAT.**

Les persones usuàries que formulin qualsevol classe de denúncia, sempre que ho facin de bona fe, estan protegides enfront de qualsevol tipus de represàlia, amenaça, extorsió, discriminació o penalització per motiu de les comunicacions realitzades. La FADO sancionarà qualsevol tipus de represàlia contra l’usuari de bona fe.

La prohibició de represàlies prevista en el paràgraf anterior no impedirà l’adopció de les mesures disciplinàries que siguin procedents quan la investigació interna determini que la comunicació és falsa i que l’usuari/a que la va realitzar era conscient de la seva falsedat, havent actuat així amb mala fe; aquests fets es poden qualificar com a falta d’ètica professional. En el cas de denúncies falses realitzades per tercers, la FADO es reserva el dret d’emprendre les accions que estimi oportunes.

**7. PROTECCIÓ DE DADES PERSONALS.**

El present Canal de Denúncies es configura amb ple respecte a les diferents exigències legalment establertes en matèria de protecció de dades, per tal de protegir degudament la privacitat i intimitat de les persones involucrades i, de manera especial, per a garantir la confidencialitat de qui formuli una denúncia.

Així, la FADO dóna ple compliment a, entre d’altres, la següent normativa:

* El Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques per el que fa al tractament de dades personals i a la lliure circulació d’aquestes dades (en endavant, "Reglament General de Protecció de Dades"),
* La Llei Orgànica 3/2018, de 5 de desembre, de Protecció de Dades Personals,
* La resta de normativa de desenvolupament que pugui resultar d’aplicació.

En el disseny d’aquest Canal, la FADO també ha pres en consideració la Directiva (UE) 2019/1937 del Parlament Europeu i del Consell, de 23 d’octubre de 2019, relativa a la protecció de les persones que informin sobre infraccions del Dret de la Unió; i a la Llei 2/2023, de 20 de febrer, reguladora de la protecció de les persones que informin sobre infraccions normatives i de lluita contra la corrupció.

En relació amb l’anterior, aquest Canal permet que es formulin denúncies tant de manera anònima com nominativa, quedant a la lliure elecció del/de la denunciant el seu anonimat o la seva identificació.

En aquest cas, la FADO garanteix la confidencialitat de la persona denunciant, per la qual cosa, i entre altres mesures, l’exercici del dret d’accés per part de la persona denunciada no suposarà l’accés a la identitat de la persona que hagi formulat la denúncia. D’aquesta manera, i llevat dels casos expressament regulats, el/la denunciat/da no coneixerà la identitat del/ de la denunciant.

Així mateix, tant les persones que, per raó de les funcions que exerceixin a la FADO, tinguin coneixement de les denúncies que es formulin, com els membres de l’assessoria jurídica o possibles assessors externs, estan expressament obligats a guardar secret sobre la identitat de la persona denunciant, així com sobre qualsevol altra informació que puguin conèixer com a conseqüència del funcionament d’aquest Canal.

En qualsevol cas, les normes específiques aplicables a aquest Canal en matèria de privacitat són les que es detallen en la «Informació sobre el tractament de les dades personals», que s’adjunta a aquest Reglament com a Annex I.

**8. CONFLICTE D’INTERÈS**

En el cas que alguna de les persones implicades en una denúncia/comunicació de possible incompliment tingués relació de parentiu, afinitat o de consanguinitat amb algun dels intervinents en la seva gestió, investigació o resolució, aquest s’haurà d’abstenir d’intervenir. En el supòsit que existeixi un conflicte d’interès entre persones que investiguin o resolguin sobre una denúncia/comunicació de possible incompliment, aquestes també s’hauran d’abstenir d’intervenir.

Si el conflicte d’interès o qualsevol altra causa d’abstenció afecta a l’assessoria jurídica, s'estarà al què disposa l'apartat 12.4

**9. DRETS I DEURES DELS INVESTIGADORS DE LES DENÚNCIES**

Els drets dels membres encarregats de la investigació de les denúncies són els següents:

• Aconseguir el màxim d’informació possible a partir de les fonts que es considerin necessàries.

• Disposar del màxim de recursos possibles per portar a bon fi la investigació sobre els fets denunciats/comunicats.

• Comptar amb la col·laboració activa dels Usuaris.

• No patir ingerències en les seves competències.

Per altra banda, els deures dels membres encarregats de la investigació són:

• Actuar sota els més estrictes estàndards d’autonomia, independència, professionalitat, dedicació i honradesa.

• Vetllar en tot cas pel compliment d’allò disposat en: el Codi ètic, el Codi de bon govern, en la Política per la lluita contra el frau, el que disposa el present Reglament i, en general, pel que disposen la resta de procediments i normatives internes d’actuació de la FADO.

• Proposar l’aplicació de les mesures disciplinàries oportunes, en coordinació amb el departament de Recursos Humans.

• Justificar les actuacions que es portin a terme, mitjançant un informe final.

• Garantir estricta confidencialitat sobre les dades i informació a la que accedeixin o coneguin per l’assumpció de les seves obligacions.

• Garantir que les dades recollides en el marc del canal de denúncies i la gestió de les mateixes seran emprades, exclusivament, per a les finalitats pròpies del sistema de gestió de denúncies.

• Adoptar i/o coordinar l’adopció d’aquelles mesures que estimi oportunes per a garantir el compliment dels procediments i normatives internes d’actuació de la FADO.

**10. DRETS I DEURES DEL/DE LA DENUNCIANT**

Els drets de la persona denunciant són els següents:

• Dret a la no represàlia sempre que actuï de bona fe segons el que expressa l'apartat 6.

• Dret a la confidencialitat i a l'anonimat segons l'expressat en l'apartat 7.

• Dret a ser informat/da sobre l'admissió o inadmissió de la denúncia i resultat de la investigació, si és el cas.

D'altra banda, els deures de la persona denunciant són:

 ▪ Actuar de bona fe.

▪ Aportar les dades i documents de què disposi i que tinguin relació amb els fets denunciats.

▪ Deure de confidencialitat. És obligatòria la màxima confidencialitat durant la tramitació de la denúncia. L’incompliment del deure de confidencialitat pot perjudicar greument el bon fi de la investigació i per això pot ser objecte de sanció.

**11. DRETS DE LA PERSONA DENUNCIADA.**

Els drets de la persona denunciada són els següents:

• Dret a tenir coneixement de la denúncia formulada en contra seva tan aviat com s'hagin realitzat les comprovacions oportunes i s'hagi admès a tràmit l'expedient.

Per regla general, la FADO informarà a la persona denunciada de la interposició d'una denúncia contra ella en el termini d'un mes des de la recepció. Això no obstant, excepcionalment i sempre que hi hagi una causa justa, aquesta comunicació es pot demorar dos mesos addicionals o, fins i tot, no practicar-se, si fer-la pogués posar en greu perill la bona fi de la investigació. Pel cas que es consideri que no s’ha de posar en coneixement de la persona denunciada aquesta informació, l’assessoria jurídica haurà d’emetre informe justificatiu de les raons per les quals opta per aquesta solució.

• Dret d'accés a les dades personals que li concerneixen i als fets objecte de denúncia, excepte a la identitat de la persona denunciant i d'altres persones afectades per l'expedient.

• Dret a ser informada sobre la resolució de la denúncia que hagi estat investigada.

• Dret a comptar amb l’assistència d’un/a advocat/da durant la seva entrevista, si ho prefereix.

• A tots els drets legalment establerts, sobre les seves dades personals, en la Política de Privacitat del present Canal de Denúncies.

**12. PROCEDIMENT DE TRAMITACIÓ DE DENÚNCIES 1. PROCEDIMENT DE TRAMITACIÓ DE DENÚNCIES. RECEPCIÓ I ADMISSIÓ**.

**12.1 Interposició de la denúncia, admissió i inadmissió, i notificació als interessats.**

La corresponent denúncia es pot interposar:

➢ mitjançant el formulari habilitat a l’efecte.

➢ o per altres mitjans que quedi constància de la interposició de la mateixa.

En primer lloc, després de la recepció d'una denúncia, l’assessoria jurídica assignarà un número d'expedient a la mateixa amb independència que la denúncia resulti posteriorment admesa o arxivada.

En segon lloc, l’assessoria jurídica realitzarà una anàlisi preliminar dels fets denunciats i decidirà si s'inicia la corresponent investigació o s'inadmet a tràmit la denúncia, segons sigui el cas.

S’inadmetrà a tràmit la denúncia si no compleix amb els requisits formals establerts o hi ha una causa d'inadmissió, conforme el previst a l'apartat 5.

S’admetrà a tràmit la denúncia i s’iniciarà la fase d'investigació si la denúncia formulada compleixi amb els requisits formals exigits. Addicionalment, fruit d’aquesta anàlisi preliminar, l’assessoria jurídica decidirà el responsable de la investigació dels fets seguint els criteris que s’exposaran a continuació.

L’assessoria jurídica haurà de donar justificant de recepció a la persona denunciant en el termini màxim de 7 dies hàbils, llevat que sota causa justificada sigui necessari un termini superior.

Així mateix, qualsevol persona que hagi estat objecte de denúncia, excepte si aquesta no és admesa a tràmit, serà informada sobre: la recepció de la denúncia, el fet què se l'acusa, el responsable de la investigació de la denúncia, el tractament de les seves dades, la finalitat d'aquest i les persones que accediran a les dades.

Excepcionalment, si l’assessoria jurídica considerés que hi ha risc que la notificació a la persona denunciada comprometés la investigació, aquesta comunicació es pot ajornar fins que el citat risc desaparegui. En tot cas, el termini per a informar a la persona denunciada no excedirà d'un mes des que s'hagi rebut la denúncia, amb la possibilitat d'estendre aquest termini a dos mesos addicionals, si existeixen raons justificades.

**12.2. Investigació dels fets denunciats**

L’assessoria jurídica realitzarà les diligències d'esbrinament que estimi necessàries per confirmar la veracitat i realitat de les conductes denunciades, i pot traslladar i/o delegar aquestes i altres funcions, segons la naturalesa dels fets denunciats, a la Direcció, a un altre departament, a una assessoria externa o constituir una comissió *ad hoc* en cas de dificultat tècnica i/o pràctica.

La investigació haurà de donar resposta a les següents qüestions: ▪

 En què consisteix la conducta denunciada

▪ Qui o quins són els subjectes responsables de l'esmentada conducta

▪ Moment temporal d'ocurrència de la conducta

▪ En quina mesura la conducta està vinculada amb la infracció de controls interns de la FADO.

A aquests efectes, si els fets denunciats versessin sobre una qüestió que es troba regulada en un procediment intern específic de la FADO, en tot cas es seguirà l’establert en aquest procediment

En tot cas, el procediment de tramitació de denúncies, amb independència de la seva naturalesa i dels concrets responsables de la seva investigació, es regirà pels següents principis que han de ser observats i respectats en tot moment:

▪ Garantia d'integritat de les evidències i respecte a la legalitat vigent, especialment, respecte als drets de la persona investigada.

▪ Garantia de confidencialitat i protecció de la intimitat i la dignitat de les persones implicades, preservant la identitat i circumstàncies personals de qui denunciï.

▪ Prioritat i tramitació urgent.

 ▪ Investigació exhaustiva dels fets i, si cal, dirigida per professionals especialitzats

▪ Possibilitat d'adopció de mesures cautelars. En tot cas aquestes mesures hauran de ser degudament fonamentades. A títol exemplificatiu però no limitatiu, durant la investigació es poden adoptar les següents mesures cautelars: canvis de lloc de treball, reordenació del temps de treball, permís retribuït, monitorització de l’ús dels mitjans electrònics de la FADO, etc.

En qualsevol cas, totes les persones involucrades en la investigació queden subjectes a l'obligació de sigil professional sobre les informacions a què tinguin accés durant la tramitació de l'expedient. L'incompliment d'aquesta obligació pot ser objecte de sanció. En compliment dels principis i garanties exposades, l’assessoria jurídica o el departament encarregat de la investigació, segons el cas, realitzaran les diligències d'esbrinament que estimin necessàries per confirmar la veracitat i realitat de les conductes denunciades.

Per a això podran utilitzar, sempre amb respecte als drets de les persones implicades i amb estricte compliment de la normativa laboral, els mitjans necessaris i, en particular, els següents: ▪ Entrevista amb la persona denunciant: és aconsellable, sempre que sigui possible per no ser la denúncia anònima, reunir-se amb la persona denunciant en un lloc reservat i explicar-li el procés d'investigació i en especial, l'absència de represàlies per les denúncies de bona fe. De cada reunió es generarà una acta que haurà de ser signada per totes les persones compareixents.

 ▪ Entrevista amb la persona investigada: tindrà lloc tan aviat com sigui possible, en un lloc reservat; un cop reunida la informació necessària d'altres fonts. De cada reunió es generarà una acta que haurà de ser signada per totes les persones compareixents.

▪ Entrevista amb testimonis: els que puguin tenir informació fiable sobre els fets que estan sent investigats. De cada reunió es generarà una acta que haurà de ser signada per totes les persones compareixents.

▪ Documents i registres electrònics: incloent correus electrònics, agendes i arxius, sempre que estiguin en els mitjans electrònics corporatius propietat de la FADO i proporcionats a les persones treballadores per a ús laboral (ex. e-mail corporatiu, telèfon corporatiu, etc.).

▪ Documents en paper: s'hauran de referenciar amb un nombre únic i emmagatzemar-se de forma electrònica. Poden incloure polítiques i procediments de l’organització, factures, informes, liquidacions de despeses, avaluacions d'acompliment, etc. Si aquests documents consten en dependències d'ús exclusiu de la persona investigada en el centre de treball (com ara armariets, efectes particulars, etc.), el seu registre es durà a terme durant la jornada laboral i amb la presència d'un/a representant legal dels/de les treballadors/es o, si no, d’una altra persona treballadora.

▪ Registres de sistema de seguretat, per exemple gravacions de videovigilància.

* 1. **Proposta de resolució**

L’assessoria jurídica o el departament encarregat de la investigació, segons el cas, elaborarà un informe en el qual es deixarà constància de les actuacions dutes a terme durant la investigació.

S’acordarà l'arxivament de la denúncia i de les actuacions realitzades quan no hagin quedat prou acreditats els fets denunciats, o aquests no siguin constitutius finalment d'una infracció inclosa en l'àmbit objectiu del Canal de Denúncies.

Per contra, si es considerés que els fets denunciats han quedat prou acreditats, el departament encarregat de la investigació o l’assessoria jurídica han de dictar una resolució motivada amb indicació de les mesures jurídiques i materials, de qualsevol índole, a adoptar (incloent millores del sistema per prevenir situacions similars en el futur).

En el cas que la investigació no hagi estat duta a terme per l’assessoria jurídica, les conclusions de l’informe final hauran de ser compartides amb aquesta, que podrà revisar-les i adoptar mesures de correcció de la normativa interna infringida.

L’assessoria jurídica remetrà la proposta de resolució a l’àrea corresponent perquè porti a terme les actuacions oportunes .

Així mateix, en el cas que s’acrediti que s'ha formulat una denúncia falsa, mitjançant mala fe, es posarà en coneixement de l’àrea corresponent perquè porti a terme les actuacions oportunes.

En el cas que la persona denunciant de mala fe sigui un tercer amb el qual la FADO mantingui una relació mercantil, aquest es reserva el dret d’exercir les accions necessàries.

En qualsevol punt del procediment, l’assessoria jurídica o el departament encarregat de la investigació podran comptar també amb l'assessorament i assistència legal per part d'una assessoria externa perquè els assisteixi sobre aspectes vinculats amb els fets o amb la investigació (per exemple, la qualificació inicial dels fets, la seva tipificació, diligències d'investigació a realitzar, etc.).

En tot cas, l’assessoria jurídica realitzarà un seguiment de cada cas amb l’objectiu de monitoritzar l’efectiu compliment de la proposta de resolució.

L’assessoria jurídica remetrà la informació al Ministeri Fiscal amb caràcter immediat quan els fets poguessin ser indiciàriament constitutius d’un delicte. En el cas que els fets afectin als interessos financers de la UE, es remetrà a la Fiscalia Europea.

De forma anual, l’assessoria jurídica elaborarà un informe dirigit al Patronat i a la Direcció de la FADO, on s’indiquin les denúncies rebudes, tant les admeses com les inadmeses, durant l’any, així com el resultat de la seva investigació i les mesures adoptades en cada una d’elles.

* 1. **Procediment especial en cas que la denúncia afecti algun membre de l’assessoria jurídica**

Si després de la lectura de la denúncia o de l'anàlisi preliminar de la denúncia es conclogués que la mateixa versa sobre algun membre de l’assessoria jurídica com a participant o col·laborador d'alguna forma en els fets que són denunciats, així com en els casos referits en l’apartat 8, s'activarà el procediment especial.

Aquest procediment difereix de l'ordinari únicament pel què fa a qui intervé en la tramitació de les denúncies.

Pel cas que un dels membres de l’assessoria jurídica estigués involucrat, la denúncia es tramitarà per la resta de membres de l’assessoria jurídica, quedant el membre involucrat apartat del coneixement del procés de tramitació.

Pel cas que tots els membres de l’assessoria jurídica estiguessin involucrats, la denúncia serà immediatament remesa a la Direcció de Recursos Humans, qui serà l'encarregada de tramitar la denúncia amb l'assessorament d'un tercer extern i imparcial, si resulta necessari.

**12.5. Arxiu i mesures de seguretat**

Totes les comunicacions que es rebin, així com les respostes i la documentació generada durant la investigació hauran de ser degudament arxivades en format electrònic i amb una enumeració vinculada a cada denúncia.

Pel què fa a la documentació en format físic, en cas d’haver estat aportada per una persona identificada, se li retornarà i, en cas d’haver estat aportada per una persona no identificada serà destruïda quedant-ne emmagatzemada només la còpia electrònica.

En el supòsit que la denúncia requereixi una investigació i es trobin evidències d’una possible irregularitat o incompliment, la informació i documentació relativa a aquesta es conservarà segons el període de prescripció de la presumpte irregularitat.

En tot cas, la conservació, el bloqueig de les dades de caràcter personal i les mesures tècniques aplicables, hauran de seguir el que disposa la Política de Privacitat d'aquest Canal.

La custòdia i arxiu de les denúncies rebudes seran responsabilitat de l’assessoria jurídica, que s'assegurarà d’adoptar totes les mesures tècniques i organitzatives necessàries per preservar la seguretat de les dades personals recollides. En concret, aquestes mesures garantiran la confidencialitat, autenticitat, integritat i disponibilitat de les dades.

Així mateix, s’establiran mecanismes de traçabilitat del tractament que permetin protegir-les de divulgacions o accessos no autoritzats, tot això de conformitat amb el que disposa el títol VIII del Reglament de desenvolupament de la Llei Orgànica de Protecció de Dades. Les mesures concretes que serveixin per a garantir la seguretat de les dades les decidirà el Responsable del Tractament segons el resultat de l’anàlisi de risc o avaluació d’impacte, i les actualitzacions dels mateixos, que es puguin dur a terme.

**13. DISPOSICIÓ FINAL**

El present Reglament entrarà en vigor un cop aprovat pel Patronat de la FADO.

**ANNEX I - CANAL DE DENÚNCIES DE LA FADO. INFORMACIÓ SOBRE EL TRACTAMENT DE LES DADES PERSONALS**

En virtut del què estableix el *REGLAMENT (UE) 2016/679 DEL PARLAMENT EUROPEU I DEL CONSELL de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46 / CE* (RGPD), es posa en coneixement del voluntari la següent informació relativa al tractament de les dades de caràcter personal:

**INFORMACIÓ BÀSICA SOBRE PROTECCIÓ DE DADES**

**RESPONSABLE del tractament de les dades:** Fundació Assistencial d’Osona

**Adreça Postal**: Carrer de la Laura, 83, 08500 Vic

**Telèfon**: 93 693 92 11

**Correu electrònic:** fado@fado.chv.cat

**Contacte del Delegat Protecció de Dades**: dpdfhsc@hsc.chv.cat

**FINALITAT del tractament de les dades:** Les dades seran tractades en el marc del Canal de Denúncies, i en la gestió de les eventuals denúncies que s’hi presentin, amb les següents finalitats: prevenció de riscos de comissió de conductes il·lícites; tenir evidència del correcte compliment de la normativa interna de FADO, per l’interès legítim de la FADO; protecció de les persones denunciants en front de possibles represàlies; altres possibles usos que puguin resultar legalment obligatoris

**LEGITIMACIÓ per al tractament de les dades:** compliment d’una missió d’interès públic, en els termes de l’article 6.1.e del Reglament General de Protecció de Dades. Així mateix, el tractament de categories especials de dades, com serien les relatives a eventuals incompliments amb rellevància administrativa o penal, d’acord a raons d’interès públic essencial, en relació a l’article 9.2.g del Reglament General de Protecció de Dades.

**TERMINI de conservació:** Les dades personals de qui formuli la denúncia, de la persona denunciada, i del personal i tercers que puguin ser esmentats en la denúncia o participar en la seva investigació (per exemple, de proveïdors o altres empleats de la FADO),seran tractades per la FADO:

▪ durant el temps imprescindible, inferior als tres mesos, per decidir sobre la procedència d'iniciar una investigació sobre els fets denunciats

▪ si és el cas, durant el temps en què es desenvolupi la pertinent investigació i, finalment,

▪ al llarg de l'exercici de les accions legals que corresponguin.

Després d'això, la FADO conservarà aquestes dades degudament anonimitzades, en el cas que no es decideixi iniciar una investigació, i per a complir possibles obligacions legals que resultin d'aplicació, així com per atendre possibles reclamacions i responsabilitats, mantenint bloquejats i durant els terminis màxims legalment establerts a disposició dels Mossos d'Esquadra, les Forces i Cossos de Seguretat de l'Estat, de jutges i tribunals, i d'Administracions Públiques competents.

Aquests terminis poden arribar fins a un màxim de deu anys, tal com ,per exemple, imposa per a determinades situacions la normativa vigent en matèria de Prevenció de Blanqueig de Capitals i de Finançament del Terrorisme i d’acord als terminis de prescripció dels delictes presumptament vinculats a les conductes investigades.

**CESSIÓ DE LES DADES**: les dades no seran cedides a tercers, excepte Mossos d'Esquadra, les Forces i Cossos de Seguretat de l'Estat, de jutges i tribunals, i d'Administracions Públiques competents.

**DRETS:** accedir a les dades, rectificar-les, suprimir-les, oposar-se al tractament i sol·licitar-ne la limitació. Podeu exercir els vostres drets:

▪ Mitjançant un escrit adreçat a la Fundació Assistencial d’Osona**,** Carrer de la Laura, 83, 08500 Vic

▪ Enviant un correu electrònic adreçat a fado@fado.chv.cat

Per tal de fer efectiu l’exercici dels vostres drets haureu d’adjuntar una còpia del vostre DNI a la comunicació que realitzeu, sens perjudici de que la FADO us pugui requerir la presentació de documentació addicional per tal d’acreditar la vostra identitat.